座標: 23°3′27.0″N 113°18′34.6″E﻿ / ﻿23.057500°N 113.309611°E﻿ / 23.057500; 113.309611

1929年廣州市全圖嘅瀝滘村
**瀝滘**（粵拼：lek6 gaau3）亦寫**瀝漖**，喺廣州市海珠區南洲街道，舊底係廣東番禺縣茭塘司瀝滘堡嘅一條村，有三千六百萬方咁大。唐朝開村。而家大姓係衞、羅，衞氏中舉做官嘅人多，有「五百年祖德，十三代書香」之稱。南便係珠江後航道，望番禺上下滘；北便係西滘、後滘；東便拍住小洲村；西便傍住石溪村。舊底係番禺縣嘅水鄉重鎮，種水稻、馬蹄、甘蔗、荔枝、龍眼、黃皮等；「瀝滘香米」至出名。呢處亦係糧食、片糖集散嘅墟市。

瀝滘村歷史耐，現存嘅歷史建築由明朝一路去到中華民國時期都有。1949年之前，村有十幾廿間廟，家時得返北帝廟、天后宮同社公廟；村曾經有三十幾座祠堂，衞氏、羅氏都有，家時得衞氏十二座，其中衞氏大宗祠係省級文物保護單位。村亦曾經有古橋、護村牆、更樓；另有1930年廣州市土地局棟嘅廣州市界碑，入市級文物保護單位。

史
-

### 村名

「瀝」字喺廣東話有三個音「laap6」、「lek6」、「lik6」，若果係地名就多數讀「lek6」，瀝滘個「瀝」就係讀「lek6」。

廣州話「瀝」係「珠江下游河流汊道」咁解；「滘」就係分支河道。屈大均《廣東新語》話：「凡水皆曰海，所見無非是海也......謂水通舟筏者曰江。不通舟筏者曰水。二水相通處曰滘。」，即係話「瀝」、「滘」泛指一般意義上嘅河網水道。清乾隆十八年（1755年）嘅《重修南廟碑記》：「瀝滘環鄉皆水......」；《嘉慶丁丑年重修南廟碑記》就話，臨武嘅湞水，西粵嘅灕水，經山脈向東流，由會城注入化成瀝江。呢度地處中樞，粵省嘅江河水，都響呢度匯聚，構成咗衆多河網，所以就叫瀝滘。現存嘅官方文獻最先提起「瀝滘」嘅是係明朝嘉靖年間出版嘅《廣州志》。《廣州志》講嘅係明朝番禺縣茭塘司下嘅瀝滘堡，係包括咗瀝滘、沙溪、五鳳等鄰近鄉村嘅大區域；而提起瀝滘村嘅現存早期史料，係明朝嘉靖九年（1530年）嘅《建築榮恩祠碑記》同萬曆抄本嘅《衞氏族譜》。而官方史料，就有清朝同治版嘅《番禺縣志》：「又東流，中有瀝滘村，分流瀝滘村南北......」。

### 開村

瀝滘喺唐朝開村。按照明朝後期衞呂仲喺《衞氏族譜》舖講法，宋朝之前，瀝滘有譚、嚴、曾、白等諸多姓氏。宋朝有白解元、嚴進士，後世傳到明朝得返三四丁人，都係農民；留落譚屋基、曾巷口、白社呢啲地名。另外，早期亦有梁、蔡兩姓。

南宋建炎年間，**衞氏**寧遠公帶著三隻仔由廣東南雄落番禺，無耐走咗去東莞茶山，三仔衞弘喺茶山衞屋住落，四仔衞衍亦喺左近嘅塘邊村開基 。惟獨是二仔衞達，見番禺瀝滘風水好，就喺敦德里水基龍眼樹腳處落腳，成咗瀝滘衞氏開基祖。元末明初，**羅氏**從善公由江西泰和搬過番禺，定居瀝滘。羅氏揀咗離瀝滘水道遠些少嘅村東北邊聚居，附籍瀝滘，叫「晝錦里」，亦叫「羅地」。二世廣成公生落祖閏、宗閏、積閏、德閏同福閏五隻仔，分別係羅氏仁、義、禮、智、信五大房始祖，後來羅地形成咗五房並列嘅架構 。羅氏住正五約，前便晝錦里，後便係和樂里 。**曹氏**住南安坊，世代維修海船。

### 發展

南宋末年，衞氏第五世分出衞惟寅家族代表嘅「大夫房」，同衞伯英家族代表嘅「御史房」。兩房人喺瀝滘大涌劃界：大夫房住水基坊、迎祥坊、一約、二約、三約、四約；御史房喺中區坊、西街坊、東街坊、環秀坊、五約。明朝中葉，村逐漸形成兩家望族，即係衞氏同羅氏。衞氏住村南，圖甲戶籍登記喺瀝滘水六圖各甲各戶，佢哋起祠堂、修族譜，團結宗族勢力；羅氏宗族住東北便，圖甲戶籍登記喺瀝滘水四十一圖六甲、七甲、八甲同十甲各戶。兩族人重開發咗左近嘅洛溪、大沙、上滘、下滘同後滘嘅沙田，擴大宗族勢力範圍。

兩大宗族之間有相互競爭、針對，亦都有合作。傳說羅氏榮恩祠前便初頭兩條涌交匯迴旋而成嘅水氹，衞氏掘針涌督住個氹，搞橫咗羅氏宗族嘅風水；羅氏人丁有限，藉住兩族通婚穩定宗族勢力。大涌上高有條渡婿橋，連繫羅地同衞氏三約。衞氏宗族空間佈局形成咗中心係瀝滘大涌間開嘅兩大房祠、隨著兩房愈分愈細轉變成由支祠引導嘅梳式結構，又再聯宗合族，將各房支祠喺衞氏大宗祠統一嘅多層級結構、等級化嘅過程。而喺羅地，羅氏五房輪管嘅族規形成咗以羅氏大宗祠為首、建築肌理順應河涌、扇形展開嘅梳式佈局。

咸豐六年（1856年），英國軍艦打廣州經瀝滘，睇見衞氏大宗祠，仲估係廣州府衙門，於是乎一砲打過去就埲牆就穿緊個窿。去到中華民國十五年（1926年），廣州市政廳決定拓展廣州市界，南便去到瀝滘，瀝滘正式劃入廣州市範圍。1930年，廣州市土地局同番禺、南海兩縣派人手立市界碑，其中一碑就棟響瀝滘水道側邊，家時係廣州市文物保護單位。日本侵華時期，衞金允十兄弟繼原偽鄉長衞倫秋打理瀝滘政務，佢哋恃住有㗎佬兵索性做埋村霸，橫行梓里，村民叫佢哋「十老虎」。 衞金允周時帶㗎仔入村，鎮壓瀝滘側近二十四鄉同禺南東北地區人民嘅抗日運動。1944年，衞國堯同抗日武裝部隊趁衞金允十兄弟掃墓，捉咗佢哋八兜友去。

1951年，中華人民共和國開始發展工業，拆敦睦祠做耐火材料廠。1978年之後，工業發展更加之快，起廣瀝單車零件廠、珠江鍍鋅鋼管廠、瀝滘拉絲廠同瀝滘電鍍廠；同時間，外地人住入瀝滘村，加之村民拆屋起樓，瀝滘逐漸變「城中村」；河涌陸續填咗，有啲變掘頭涌。2009年，珠江地產拆水基坊側近嘅屋，拆埋當其時列入區文物保護控制範圍嘅明朝祠堂玉溪衞公祠。

### 現況

2010年代嘅瀝滘村面积450萬平方米，戶籍人口萬三人，常住人口同流動人口多過七萬，係家時廣州城區最大嘅「城中村」。2000年代初瀝滘就話要拆遷，亦係廣州市最早講話要改造嘅村，但一路都未有定論。2011年，珠光集團喇瀝滘簽約，使28.3億美金改造瀝滘。2011年10月，市三舊辦批覆嘅《瀝滘村「城中村」改造方案》話，除咗衞氏大宗祠之外，其他祠堂「保護性遷建」，亦即原磚原瓦拆落，跟手由頭起過。同年12月，四間衞氏房分祠堂列入區登記文物保護單位，即唔使搬扯。

2013年9月5號，《新快報》喺報道入便提名十六間瀝滘舊民居建築做歷史建築候選。第二日，瀝滘經濟聯社同開發商叫咗十九戶居民去聯社開會，珠光集團嘅人遞錢畀村民，叫村民簽名反對將自己屋企列入歷史建築，有十二戶村民據講因爲驚住無拆遷補償至簽名，但有人係驚畀人找佢晦氣至簽。9月9號，瀝滘經濟聯社將十二戶村民簽名嘅信一式多份交咗畀市長、市委副書記同海珠區政府。月尾，廣州市規劃局回覆話，村改造保護歷史建築，村民會亦有安置補償。2017年8月，經已有71.4%嘅村民同意瀝滘村改造。

2018年3月2號，瀝滘村有史以來第一次舉辦飄色巡遊，叫番禺沙灣飄色隊來表演。

佈局
--

瀝滘村幾十年前嘅佈局係三面臨水，有八大河涌。三江回流，八門出海，形成咗互相連通嘅河網，各族聚落都係河涌週邊。珠江爲瀝滘提供咗造田嘅泥沙、豐富嘅水產、飲用同灌溉嘅水源、航運嘅水道，同時亦會有大水浸過農田、城鎮潮汐頂托上流水倒灌池塘禾田嘅情況。加之呢頭季節多變，所以村落水系嘅關鍵位，起咗供奉各個神仙嘅廟宇同埋大細宗祠，等神靈同先人庇佑。天后廟、觀音廟分別向住最主要嘅幾條涌，土地廟控制咗村最主要嘅水系出口，北帝廟代表「天地君親師」嘅「君」；衞氏大宗祠向住珠江水道，而其他祠堂多數向住涌，值守分明。華佗廟喺村東，納紫氣東來、乞生靈安康。村沿涌而建，水街並行密佈。村曾經有座「奉天承運」門樓，相傳係當年村民幫朝廷殲滅黃巢部屬得到皇帝嘉獎起嘅，同華佗廟一齊鎮守村東。村南有渡口，除咗有來回瀝滘村同上滘、下滘嘅橫水渡，重有往返沙基嘅渡輪，同埋去長堤石公祠嘅車渡，村民去沙面、西堤相當之方便。鴉片戰爭時期，林則徐喺瀝滘水道設封鎖航道嘅石閘，「排椿沉石」喺大沙圍至到沙坳沙之間。

瀝滘村各街約以天后廟所在嘅**大街市**做中心。大街市外圍係**中區坊**，兩便係**東街坊**同**西街坊**。西街對上大涌流入位叫**北村**。西街偏西隔涌打對面係**孖樓街**。再向西隔兩條涌叫**西村**，由西村南便、**南波浪**以北嘅一條涌向東流，南便叫**快活林**，北邊亦即係孖樓街南便嘅係**迎祥坊**。東南方向去係**環秀坊**同**四約**。東街坊東便隔涌係**五約**。東北羅地，係**晝錦里**。羅地南便係衞族最先落腳嘅**水基坊**，有**敦德里**、**黃甲里**。夾係水基同五約之間嘅、成北—西南向嘅洲係**三約**，北邊叫三約尾。大涌流過三約西南角，跟住向南係**二約**、**一約**。一約南便隔涌係村嘅最南便，地勢低，聚落形成無咁早。臨水道由西向東係**大埗頭**、**南安坊**、**魚咀**、**連安坊**。大埗頭有船過上滘。連安坊係原先瀝滘村耕戶聚居地。

瀝滘八涌之中，黃涌、花涌列入瀝滘八景。村曾經有樂民橋、渡婿橋等十幾道古橋，後來填涌之後就拆埋。樂民橋喺大街市左近，舊底係石板橋，明朝嘉靖年嘅《廣州志》有講。橋側邊有樂民社。渡婿橋喺晝錦里同三約尾之間，係連通衞族聚居地同羅地嘅主要道路，亦係兩族聯姻嘅證據。村嘅各方向都有砲樓。

村景
--

瀝滘村曾經有「八景」，源自明朝村人衞渭巖個女婿、順德人韋憲文嘅《瀝溪八景》詩，喺明本《衞氏族譜》六冊卷十見到；族譜嘅卷三亦有十五世衞呂仲題寫瀝滘八景嘅七律詩。而清朝乾隆年間嘅《瀝漖堡鄉土志》，記錄嘅八景同明朝嘅有出入，分別由凌魚、車騰芳、衞廷璞等番禺本邑嘅名人題寫八景詩。去到中華民國時期，又同清朝有些少出入，衞氏大宗祠有記。民國版嘅八景，分別係：無底廟，喺一約；樂民橋，喺東街同五約之間；花涌黃涌，喺南洲水廠左近；螺口入水宮出；喺航修廠；玉菠蘿，喺五約；觀音聚寶盆上出蓮花，喺中區坊；雲山拱秀，喺副四約；枕流，喺副四約。

落邊係唔同朝代瀝滘八景一覽：

| 順序 | 明朝 （韋憲文） | 清朝 | 中華民國 |
| --- | --- | --- | --- |
| 1 | 古宗祠檜 | 游黃涌 泛花涌 （凌魚） | 黃涌花涌 |
| 2 | 吟社竿繡 | 西樵公 觀音閣 （郭雄圖） | 觀音閣 |
| 3 | 南村松鶴 | 慶源堂 敦睦祠 （崔升良） | 雲山拱秀 |
| 4 | 北洛菱鷗 | 眞武廟 過枕樓 （衞廷璞） | 直入枕流 |
| 5 | 榕陰問月 | 湟武湞 匯大海 （梁五枝） | 玉波羅 |
| 6 | 石海維舟 | 穿石海 望無底 （衞廷珙） | 無底廟 |
| 7 | 夏涼荔熟 | 樂民橋 達北廟 （車騰芳） | 樂民橋 |
| 8 | 秋霽農收 | 東漁祠 通榮恩 （羅元煥） | 螺口入螺尾出 |
|

教育
--

瀝滘村有45人科舉攞到功名，瀝滘衞氏家族有「五百年祖德，十三代書香」之稱。瀝滘喺中華民國之前，有唔少家塾。1942年8月，衞國堯喺五約後街創辦瀝滘小學，而家改咗名叫衞國堯紀念小學。1983年8月，瀝滘初級中學創立。

落邊係瀝滘科舉功名一覽：

| 朝代 | 姓名 | 年份 | 功名 |
| --- | --- | --- | --- |
| 宋 | 衞兆龍 | 1240年 | 嘉熙四年鄉貢 |
| 衞惟寅 | 1274年 | 咸淳十年進士 |
| 衞肖翁 | 待考 | 咸淳朝茂才 |
| 衞伯英 | 1276年 | 德祐二年進士 |
| 衞真英 | 1276年 | 德祐二年鄉貢 |
| 元 | 衞元敬 | 待考 | 待考、循州路巡檢 |
| 明 | 羅宗閏 | 1417年 | 永樂丁酉年舉人 |
| 衞琛 | 1594年 | 萬曆二十二年舉人、富陽知縣 |
| 衞應鍾 | 1624年、1627年 | 天啟四年、七年二科副榜 |
| 清 | 衞德友 | 1687年 | 康熙二十六年丁卯科武舉人 |
| 衞士英 | 1687年 | 康熙二十六年丁卯科舉人 |
| 衞靄倫 | 1711年 | 康熙五十年辛卯科舉人、考授內閣中書、潮陽教諭 |
| 羅璿 | 1713年 | 康熙五十二年癸巳特科舉人、嘉應州長樂儒學教諭 |
| 衞儁升 | 待考 | 康熙朝歲貢 |
| 衞孕光 | 待考 | 康熙朝歲貢 |
| 衞思孝 | 待考 | 康熙朝歲貢、樂昌教諭 |
| 衞鏜 | 待考 | 康熙朝恩貢、遂溪訓導 |
| 衞廷璞 | 1723年 | 雍正元年癸卯恩科舉人、江南建平知縣、御史、太僕少卿 |
| 衞尺木 | 1724年 | 雍正二年甲辰副榜 |
| 衞應德 | 1729年、1737年 | 雍正七年己酉舉人、乾隆二年丁巳進士 |
| 衞崇隮 | 1738年 | 乾隆三年戊午舉人、東台水利同知、揚州府同知、保升知府 |
| 衞崇陞 | 1741年、1742年 | 乾隆六年辛酉舉人、七年壬戌科進士、江西進賢知縣 |
| 衞崇階 | 1744年 | 乾隆九年甲子舉人 |
| 羅福旼 | 1749年 | 乾隆十四年奉旨同修西清古鑒、貢奉內廷畫院、欽賜翰林院編修 |
| 衞崇陟 | 1750年 | 乾隆十五年庚午舉人、江蘇新陽知縣、松江董漕同知 |
| 衞奉璋 | 1755年 | 乾隆二十年歲貢、乳源訓導 |
| 衞其襄 | 1768年 | 乾隆三十三年戊子年舉人、江西進賢知縣 |
| 衞可文 | 1771年 | 乾隆三十六年辛卯舉人、山東寧陽知縣 |
| 衞之垣 | 1774年 | 乾隆三十九年甲午舉人、靈山教諭 |
| 衞應選 | 1774年 | 乾隆三十九年甲午舉人、歸善教諭 |
| 衞仕隆 | 1788年 | 乾隆五十三年戊申預行己酉正科舉人 |
| 衞有彥 | 待考 | 乾隆朝歲貢 |
| 衞士元 | 待考 | 乾隆朝歲貢 |
| 衞德復 | 待考 | 乾隆朝歲貢 |
| 衞子壯 | 1796年 | 嘉慶元年歲貢、海康訓導 |
| 羅日章 | 1800年 | 嘉慶庚申乙丑恩科副榜、瓊州樂會縣教諭 |
| 衞容昂 | 1801年、1804年 | 嘉慶六年賜副榜、嘉慶九年甲子科舉人 |
| 衞國柱 | 1808年 | 嘉慶十三年歲貢 |
| 羅家驥 | 1818年 | 嘉慶二十三年戊寅恩科武亞元、誥授武略騎尉、廣東全省塘務分府 |
| 羅森 | 1849年 | 道光二十九年己酉科拔貢、江西金溪縣知縣 |
| 羅川 | 1868年 | 同治七年戊辰歲貢、候選國子監典籍 |
| 衞維清 | 1870年 | 同治九年庚午科舉人 |
| 衞家榘 | 1901年 | 光緒二十七年辛丑補行恩正並科舉人 |

建築
--

### 廟宇

瀝滘村地處水陸交融嘅地帶，拜祭神靈嘅傳統係村民生活嘅一部份。舊底逢親天后誕、北帝誕、觀音誕，鄉民請天后、北帝、觀音入頂神轎（亦叫行宮）遊鄉，重有十五板色板跟尾。孖樓街肇昌堂嘅《衞合德堂圖記》中標咗十四度廟壇。天后宮（亦叫南廟）喺中區坊最南便，中區坊北便臨涌重有一座北廟，坐南朝北。北帝廟喺二約支涌同大涌匯合個處；華佗廟坐鎮村東水口；胡玄廟喺村東北水口；一約南便水口有無底廟；衞氏同曹氏分界線有土地廟；南安坊有三聖公廟；大埗頭、二約北、水基西南、羅地東北嘅臨涌亦都有廟壇。廟壇分佈體現咗瀝滘村嘅水神崇拜特徵，各方神靈包冚條村。天后宮係成條村共同祭祀嘅神廟，喺枝狀水系交匯點，係早期村落嘅邊界。

明清兩朝，北帝係主要民間信仰之一。瀝滘北帝廟亦叫祖廟、玉虛宮，廟前便棟支七星旗，村民祭祀北帝祈求航運同商貿平安。北帝廟有兩沓，入邊有紅砂岩八角柱，到家時逢農曆初一村民都去拜神。瀝滘地勢低，通街水氹，好易惹蚊滋，所以村民周時都有登革熱等病徵。舊社會有民間醫療資源，華佗係民間信仰嘅醫神。村正東水口起華佗廟，祈求抵禦病害。

落邊係瀝滘廟宇一覽：

| 名 | 時代 | 地址 | 現況 |
| --- | --- | --- | --- |
| 玉虛宮（祖廟） | 待考 | 二約大街 | 尚存，無保護級 |
| 無底廟 | 待考 | 一約 | 無咗 |
| 天后宮（南廟） | 宋朝 | 大市街10號 | 尚存，無保護級 |
| 北廟 | 待考 | 中區坊 | 無咗 |
| 華佗廟 | 待考 | 村東水口 | 無咗 |
| 胡玄廟 | 待考 | 村東北水口 | 無咗 |
| 土地廟 | 待考 | 一約 | 無咗 |
| 待考 | 孖樓街 | 無咗 |
| 文閣廟 | 待考 | 連安坊 | 無咗 |
| 觀音廟 | 待考 | 中區坊 | 無咗 |
| 觀音閣 | 待考 | 連安坊 | 無咗 |
| 三聖宮（三聖公廟） | 待考 | 南安坊 | 無咗 |
| 財神廟 | 待考 | 魚咀 | 無咗 |
| 待考 | 大埗頭 | 無咗 |
| 社公廟 | 待考 |  | 尚存，無保護級 |
|

### 祠堂

先頭瀝滘村羅氏、衞氏夾埋有三十幾座祠堂，祠堂年代由明朝一路到民國都有。羅氏榮恩祠同衞氏敦睦祠歷史最耐，係明朝祠堂；芝喦祠最後生，中華民國時期至起。

明朝天順七年（1463年），瀝滘羅氏三世祖宗潤喺晝錦里立碑起大宗祠，確立祭祀禮儀同開墾族產沙田嘅秩序，即係每年族產由五房輪住管，管理人同承耕人都要先來祠堂，宗孫焚香告祝。去到嘉靖十五年（1536年），「推恩令」頒佈令到庶民起宗祠合法。於是乎瀝滘衞氏家族喺第二年起咗第一間祖祠，起名叫敦睦祠，即係「敦宗睦族」咁解。敦睦祠喺瀝滘村東便，啱嗮《朱子家禮》話嘅「立祠堂於正寢之東」，亦都近住衞氏初時定居嘅水基，供奉九世祖克信。

萬曆戊子年（1588年），中區坊起咗永思祠做御史房祠。據族譜記載，嗰時大夫房得過供奉岐周祖嘅明湮祠，未曾起房祠。萬曆二十四年（1596年），十五世祖衞呂仲見始祖寧遠公同大夫房五世都未起祠堂，但係各房分祖各立小宗，唔講得話「聯宗盟」，於是乎倡議起大宗祠。去到乾隆三年（1738年），大夫房至喺三約尾起大夫房祠。

去到二十一世紀初，衞氏得返十三座祠堂，而羅氏榮恩祠就得返嚿碑。2009年，玉溪祠畀珠江地產拆緊去。2011年之後，剩落其中十間祠堂定咗文物保護單位，另外兩間（大夫祠、誠齋祠）做文物線索。

落邊係瀝滘祠堂一覽：

| 名 | 堂號 | 主祀 | 始建年份 | 地址 | 現況 |
| --- | --- | --- | --- | --- | --- |
| 衞氏宗祠（九世敦睦祠） | 敦睦堂 | 九世（克信）十世（永昌）十一世（新、璿、賝） | 明嘉靖十六年（1537） | 水基坊 | 拆咗 |
| 岐周衞公祠（水邊明湮祠） | 明湮堂 | 八世（岐周）十二世（誠） | 明嘉靖四十二年（1563） | 副四約南街7號 | 海珠區不可移動文物 |
| 御史祠（隔橋永思祠） | 永思堂 | 五世（伯英）六世（元泰）七世（君盛）八世（宗禮）九世（觀德）十一世（文傑、文政、文受、文昱） | 明萬曆十六年（1588） | 中區一巷18號 | 海珠區登記保護文物單位 |
| 衞氏大宗祠 | 慶源堂 | 二世（達） | 明萬曆四十三年（1615） | 振興大街28號 | 廣東省文物保護單位 |
| 西樵衞公祠 |  | 十二世（壃） | 明朝 | 中區坊 | 拆咗 |
| 廣居衞公祠 |  | 十四世（良瀾） | 明朝 | 中區坊 | 拆咗 |
| 玉溪衞公祠 | 思賢堂 | 十二世（綱） | 明朝 | 水基坊敦德里 | 拆咗 |
| 崌崍衞公祠（衞氏家廟） | 積善堂 | 十六世（應藩） | 明天啟六年（1626） | 三約南街6號 | 海珠區不可移動文物 |
| 義所衞公祠 | 恒本堂 | 十三世（鑾） | 明崇禎年間（1628—1644） | 西街大街8號 | 海珠區不可移動文物 |
| 東漁衞公祠 | 餘慶堂 | 十二世（垣） | 清康熙年間（1662—1722） | 五約 | 拆咗 |
| 士雅衞公祠 | 怡榖堂 | 十五世（榷） | 清康熙年間（1662—1722） | 西街 | 拆咗 |
| 心和衞公祠 | 心和堂 | 十五世（善樑） | 清康熙三十六年（1697） | 西街大街 | 海珠區登記保護文物單位 |
| 孔材衞公祠 | 務本堂 | 孔材祖 | 清雍正年間（1723—1735） | 副四約 | 拆咗 |
| 可翁衞公祠 |  | 十二世（璽） | 清雍正六年（1728） | 迎祥坊 | 拆咗 |
| 海翁衞公祠 |  | 海翁祖 | 清朝 | 迎祥坊 | 拆咗 |
| 石崖衞公祠 | 熾昌堂 | 十二世（津） | 清乾隆元年（1736） | 東街坊4號 | 海珠區登記保護文物單位 |
| 乙垣衞公祠 | 承德堂 | 廿一世（朝棨） | 清乾隆二年（1737） | 孖樓街 | 拆咗 |
| 大夫祠 | 申錫堂 | 五世（惟寅） | 清乾隆三年（1738） | 三約尾 | 尚存，無保護定級 |
| 世泌衞公祠 | 世泌堂 | 世泌祖 | 清乾隆八年（1743） | 五約 | 拆咗 |
| 志宇衞公祠 | 光裕堂 | 十四世（良洙） | 清乾隆年間（1736—1795） | 東街坊13號 | 海珠區登記保護文物單位 |
| 衞存著堂 | 存著堂 |  | 清嘉慶年間（1796—1820） | 東街坊 | 拆咗 |
| 誠齋衞公祠 | 燕寧堂 | 十九世（誠齋） | 清嘉慶年間（1796—1820） | 環秀坊四巷1號 | 尚存，無保護定級 |
| 石室衞公祠 |  | 十六世（兆桂） | 清咸豐年間（1851—1861） | 三約 | 拆咗 |
| 肖軒衞公祠 | 明德堂 | 肖軒祖 | 清同治二年（1863） | 一約 | 拆咗 |
| 麗溟衞公祠 | 福雲堂 | 十九世（幹球） | 清光緒五年（1879） | 副四約北街12號 | 海珠區不可移動文物 |
| 豪石衞公祠 | 孝友堂 | 豪石祖 | 清朝 | 東街 | 拆咗 |
| 敬梅衞公祠 | 崇義堂 | 敬梅祖 | 清朝 | 一約 | 拆咗 |
| 曉川衞公祠 | 禮哲堂 | 十二世（匡） | 清朝 | 一約 | 拆咗 |
| 南波衞公祠 | 慎德堂 | 十二世（純） | 清朝 | 三約 | 拆咗 |
| 鳳五衞公祠 |  | 鳳五祖 | 清朝 | 東街 | 拆咗 |
| 芝喦衞公祠 | 茭薈堂 | 二十世（芝喦） | 中華民國十八年（1929） | 二約大街21號 | 海珠區不可移動文物 |
| 榮恩祠（奉直大夫羅公家廟） | 鍾慶堂 | 始祖（從善） | 明天順七年（1463） | 晝錦里 | 拆咗 |
| 玉波羅公祠 | 昌後堂 | 八世（玉波） | 清康熙三十三年（1662—1694） | 五約 | 拆咗 |
|

### 民居

瀝滘現存民居多數係前清留落嘅青磚屋。用環秀坊民居做樣板：環秀坊十一巷嘅民居坐北向南，一正一偏三沓。東便係正間，西便係偏間。硬山頂，碌灰筒素瓦、瓦當。青磚墻花崗石腳，磚。木、石結構。第一沓七架，山墻承重，硬山頂。一二沓之間係天井，花崗石鋪地，有水井。第二沓正間前便係正廳，後便係神廳。廳房用木屏門間開。屏門上高有花樽、蝙蝠圖案。正廳前檐落邊裝落地花罩，落邊係石企陽；偏間係兩層書偏。第三沓東便側墻開門，前便有門廳、天井同廚房。正間係廳、偏間係房。

現時列入廣州市歷史建築線索嘅屋有：水基大街1號、水基大街六巷4號、環秀坊4號之一、環秀坊大街6號、環秀坊七巷5號、環秀坊十一巷2號、環秀坊十一巷3號、東街九巷1號、東街十巷5號、東街一巷3號、西街一巷4號、二約大街十一巷3號、三約北街30號、三約北街九巷1號、副四約二巷3號、五約後街一巷5號、五約二巷4號、中區坊6號同中區一巷17號，而列入歷史建築嘅有孖樓街7號嘅肇昌堂。

### 其他建築

落邊係瀝滘其他舊建築一覽：

| 類 | 名 | 位 | 現況 |
| --- | --- | --- | --- |
| 古橋 | 樂民橋 | 大街市 | 無咗 |
| 渡婿橋 | 三約尾 | 無咗 |
| 砲樓 
更樓  | 晝錦里砲樓 | 晝錦里 | 無咗 |
| 西村砲樓 | 西村 | 無咗 |
| 濱洛砲樓 | 濱洛 | 無咗 |
| 龍船塘砲樓 | 五約 | 無咗 |
| 魚咀砲樓 | 魚咀 | 無咗 |
| 大沙砲樓 | 大沙 | 無咗 |
| 北濠砲樓 | 石子海潮田 | 無咗 |
| 四約更樓 | 四約 | 無咗 |
| 門樓 | 奉天承運門樓 | 東街坊 | 無咗 |
| 社稷壇 | 四約社稷壇 | 副四約南街 | 尚存，無保護級 |
| 米機廠 | 榮發米機廠 | 南安坊 | 無咗 |
| 宏安米機廠 | 南安坊 | 無咗 |
| 工業建築 | 交通部第四航務工程局船舶修造廠舊址 | 振興大街16號、自編49號 | 廣州市歷史建築 |
| 其他舊址 | 衞國堯故居 | 東街七巷6號 | 廣州市文物保護單位 |
| 十老虎公館 | 東街二巷2號 | 尚存，無保護級 |
| 十老虎倉庫 | 二約十巷巷口 | 無咗 |
|

名人
--

* 衞兆龍：衞氏四世祖。三世祖衞致正個仔。鄉貢。南宋嘉熙四年（1240年）助教；細佬應龍、夢龍喺亦喺咸淳九年（1273年）升官，當其時人哋叫佢三兄弟「河東三龍」。
* 衞惟寅：衞氏五世祖。南宋咸淳十年（1274年） 進士，亦係呢個家族第一個進士。官至朝議大夫。大夫房分房祖。
* 衞伯英：衞氏五世祖。官至御史中丞。御史房分房祖。
* 衞克信：衞氏九世祖。字隱君，號誠庵，八世祖循州路巡檢衞元敬個仔。兩仔爺帶領鄉民抵禦南海邵宗愚之亂，獲舉薦但唔願接受，成世人都無做官。衆房子孫立「皇明隱君衞公配安人甘氏合葬墓」（喺五鳳村關星岡）同敦睦祠紀念。明代進士、廣西布政使司右布政使李鳳喇佢寫墓誌銘。
* 衞西樵：衞氏十二世祖，御史房竹鄔祖派下。明朝嘉靖皇帝個外孫婿。
* 衞宗正：衞氏十二世祖。原名綱，號玉溪。官至將仕郎。同大儒湛若水結交。寫落《衞氏小宗譜》、《玉溪詩集》。
* 衞呂仲：衞氏十五世祖，衞氏大夫房頤庵祖派下。原名祖望，號渭岩。南海邑庠生。主導家族兩房重修宗譜同修建大宗祠。
* 衞廷璞：衞氏十九世祖。字嶽瞻，號筠園。雍正元年（1723年）癸卯恩科舉人，官至太僕少卿。
* 衞尺木：字殿枚。清雍正副貢。成世人研究古文詩詞。寫落《薛窗詩文集》。
* 衞百揆：衞氏御史房東漁祖派下存信堂後人，原名舉舜。民國時期中國紅十字會廣東分會會長、南武公學會同人。
* 衞七：反清戰爭烈士。
* 衞國堯：衞氏御史房志宇祖後人。抗日烈士。
* 衞泰洵：抗日烈士。
* 羅宗閏：永樂丁酉年（1417年）舉人。官至從三品。退休返瀝滘起大宗祠。
* 羅福旼：畫家。欽賜翰林院編修。畫過《清明上河圖》仿本，而家係故宮博物院藏品。
* 羅文幹：曾任中華民國外交部長。
* 羅文莊：曾任中國駐檀香山領事、廣東高等法院院長。
* 羅明燏：羅文莊個仔，華南工學院首任院長。
* 羅徵祥：心血管外科專家、廣東省人民醫院名譽院長。
* 羅徵啟：建築設計師，清華大學建築系主任。
* 羅徵援：美國宇航局格倫研究中心研究員。

交通
--

* 地鐵：3號綫瀝滘站
* 巴士：
	+ 瀝滘站：35路、51A路、59路、70路、86路、180路、195路、202路、221路、582路、582路起雲路班車、762路、765路、788路、960路、987路、991路、997路、廣565路、夜103路、夜101路、夜34路、夜55路
	+ 振興大街站：188路、991路
	+ 金屬冶煉廠站：468路、960路
	+ 新魚橋頭站：960路
	+ 客輪船廠站：35路、86路、180路、195路、468路、廣565路、廣夜103路、夜34路、夜55路

攷
-

1. 1 2 3  〈瀝滘村：改造陷十年僵局〉. 《南方網》. 2015年1月14號.`{{cite web}}`: CS1 maint: url-status (link)
2. 1 2 3 4 5 6 7 8 9  陳建華 等, 編 (2008). 《《廣州市文物普查彙編·海珠區卷》》. 廣州: 廣州出版社. ISBN 978-7-80731-659-6.
3. 1 2 3  石堅平 (2013). 〈宗族、圖甲、市場與區域社會空間——以歷史文獻中的「瀝滘」釋義為中心的考察〉. 《中國社會歷史評論 第十四卷》. pp. 365–373.
4. 1 2 3 4 5 6 7 8 9 10  彭穎睿 (2016). 〈珠江邊一個兩姓宗族村落的建構與發展——從《衞合德堂圖記》閱讀瀝滘〉. 《民居與傳統建築研究》. pp. 46–51.
5. ↑  〈源誌：茶山衞氏來自河東郡〉. 《南方都市報》. 中國東莞政府門戶網站. 2016. 原著喺2018年2月9號歸檔. 喺2018年1月30號搵到.
6. ↑  羅煜南 (1930). 〈卷十二 里宅〉. 《瀝滘羅氏族譜》.
7. 1 2  〈瀝滘村改造擬建約40棟高層回遷房〉. 《中奢網》. 2012年2月15號.`{{cite web}}`: CS1 maint: url-status (link)
8. 1 2  謝立全 (2008年9月16號). 〈活捉漢奸惡霸「八老虎」〉. 《廣州文史》. 原著喺2020年3月28號歸檔. 喺2018年3月9號搵到.
9. 1 2  〈衛國堯故居〉. 《廣州文史》. 2008年9月10號. 原著喺2011年9月3號歸檔. 喺2018年3月9號搵到.
10. 1 2 3 4 5  廣州市海珠區地方誌編纂委員會, 編 (1999). 《《海珠區志》》.
11. ↑  〈明代古祠堂遭強拆村民自發守護(圖)〉. 《大洋網-廣州日報》. 新浪新聞中心. 2009年4月22號.
12. 1 2  〈廣州瀝滘片區的改造獲表決率71.4% 將打造濱水新地標〉. 《觀點地產網》. 2017年8月28號. 原著喺2019年2月2號歸檔. 喺2018年3月10號搵到.
13. 1 2  〈瀝滘改造在即，保祠堂也要保特色民居〉. 《新快報》. 21CN. 2013年9月5號.`{{cite web}}`: CS1 maint: url-status (link)
14. ↑  〈廣州村民擔心沒有補償 聯名上書反對將家宅列爲歷史建築〉. 《新快報》. 觀察者. 2013年9月27號.
15. ↑  〈官方回應「村民上書反對推薦歷史建築」：有安置補償〉. 《新快報》. 鳳凰網. 2013年9月25號. 原著喺2020年3月28號歸檔. 喺2018年3月4號搵到.
16. 1 2 3 4  楊宏烈 (2016). 〈廣州古村落瀝滘八景的文化要義〉. 《廣州十三行研究中心》. 道客巴巴.
17. 1 2 3 4  石堅平 (2013). 《《創造祖蔭：廣州瀝滘村兩個宗族的故事》》. 廣州: 廣東人民出版社.
18. ↑  衞宗正、衞鎔. 《《衞氏族譜》》.
19. 1 2 3 4 5 6 7  〈尋找瀝滘羅氏家族印記〉. 《信息時報》. 和訊. 2013年3月9號.`{{cite web}}`: CS1 maint: url-status (link)
20. ↑  〈明代古祠堂遭強拆村民自發守護(圖)〉. 《大洋網-廣州日報》. 新浪新聞中心. 2009年4月22號.
21. ↑  〈廣州市歷史建築名單〉. 《新快網》. 2014年12月25號. 原著喺2015年4月7號歸檔. 喺2018年3月13號搵到.
22. 1 2 3 4 5  李福泰. 〈選舉〉. 《(同治) 番禺縣志》.
23. ↑  石堅平. 〈廣府僑鄉契約文書中的圖甲戶籍問題研究——以瀝滘契約文書研究爲例〉. 道客巴巴.
24. ↑  《廣東瀝滘存信堂家譜》. `{{cite book}}`: Cite has empty unknown parameter: `|1=` (help)